Ọba náà dáhùn ó sì wí pé: Olówó-ayé, o ṣeun púpọ̀. Mo dúpẹ́ lọ́wọ́ rẹ. Irú nǹkan báyìí náà ni a wí pé kí àwọn ọmọ aráyé máa ṣe, ní dúdú, ni funfun, ni èyí tí kò dúdú tí kò funfun wí pé, kí ọmọdé fi ipò àgbà fún àgbà, kí àgbà náà fi ipò ọmọdé fún ọmọdé; kkí ìránńṣẹ́ fi ipò ọ̀gá fún ọ̀gá, kí ọ̀gá náà sì fi ipò ìrànńṣẹ́ fún iránńṣẹ́, kí ọkọ fi ipò aya fún aya, kí aya nàá sì fi ipò ọkọ fún ọkọ. Ìdí ọ̀rọ̀ mi rèé: ìwọ olówó-ayé, o dìde ni kùtùkùtù, nínú òtútù yìí, ó wá sí ilé mi, o jókòó, o bẹ̀rẹ̀ si yẹ́ mi sí, o kò wò mi bi ẹrú, o kò wò mí bí ìwọ̀fà, o kò wí pé kí ni arúgbó kùjọ̀ù yìí máa ṣe: ṣùgbọ́n kàkà bẹ́ẹ̀, o bẹ̀rẹ̀ sí sọ̀rọ̀ rere nípa mi: o ṣe é púpọ̀; ẹni tì ó máa moore ni ọ́. Ṣebí ẹlòmíràn ni a ṣe èyí tí ó jù bẹ́ẹ̀ lọ fún, tí ó rí ni ní ọjọ́ kejì tí kò wo ni ní pìnṣín imú, tí a béèrè pé, O kò tilẹ̀ kí wa ni? Tí ó dáhùn tí ó wí pé, Mo jẹ ọ́ ní gbèsè ni? – Nítorí náà mo fẹ́ kí o mọ̀ pé kékeré ni èyí tí mo ṣe fún ọ lánàá, kí Olódùmarè dá ẹ̀mí sí, kí Ọlọ̀run jẹ́ kí á lè mọ ara wa pẹ́, nítorí bí ẹ̀mí bá wà, ìyókù kéré, ẹ̀mí làjùlọ. Ṣùgbọ́n mo fẹ́ẹ́ sọ kin ní kan fún ọ - ibànújẹ́ ti pọ̀ jù láàárin àwọn ọmọ ènìyàn tó bẹ́ẹ̀ ti àwa tí a jẹ́ ẹbọra kì í fẹ́ẹ́ gbé ààrin wọn. Bí kò bá jẹ́ pá àwọn ọmọ aráyé ń fi ara da ibànújẹ́ ni, ojoojúmọ́ nì wọn ìbá máa pa ara weọn. Olódùmarè fẹ́ràn ènìyàn ṣùgbọ́n àwọn ènìyàn a máa fi ìwà wọn pín ara wọn ní ìyà sí Ọlọ́run Ọba, bẹ́ẹ̀ ni ẹlẹ́ṣẹ̀ kì í lọ ní ájìyà, ẹ̀ṣẹ̀ àwọn ará ayé kò jẹ́ ki ayé dùn mọ́ wọn. Èrò mi ni èyí, Olówó-ayé, jókòó sí inú Igbó Olódùmarè níhìn-ín nínú ààfin mi ki a máa gbádun ara wa. Bi ọdẹ bá ń wù ọ́ ṣe, gbé ìbọn kí o lọ máa ṣe ọdẹ nínu’igbó kí o sì máa padà wáá sùn ni ààfin. Ó wù mí kí o ro ọ̀rọ̀ yìí wò, nítorí kò yẹ kí ọmọdé kọ ìmọ̀ràn àgbàlagbà àfi bí ìmọ̀ràn náà bá jẹ́ èyí tí ó lè mú ìṣìnà bá ni. Lẹ́ẹ̀kan sí i mo dúpẹ́ lọ́wọ́ rẹ fún wíwá tí o wá, bá mi kí ìyàwó rẹ kí o sì kí ẹ̀gbọ́n ọmọ náà fún mi.
Oba naa dahun o si wi pe: Olowo-aye, o seun pupo. Mo dupe lowo re. Iru nnkan bayii naa ni a wi pe ki awon omo araye maa se, ni dudu, ni funfun, ni eyi ti ko dudu ti ko funfun wi pe, ki omode fi ipo agba fun agba, ki agba naa fi ipo omode fun omode; kki irannse fi ipo oga fun oga, ki oga naa si fi ipo irannse fun irannse, ki oko fi ipo aya fun aya, ki aya naa si fi ipo oko fun oko. Idi oro mi ree: iwo olowo-aye, o dide ni kutukutu, ninu otutu yii, o wa si ile mi, o jokoo, o bere si ye mi si, o ko wo mi bi eru, o ko wo mi bi iwofa, o ko wi pe ki ni arugbo kujou yii maa se: sugbon kaka bee, o bere si soro rere nipa mi: o se e pupo; eni ti o maa moore ni o. Sebi elomiran ni a se eyi ti o ju bee lo fun, ti o ri ni ni ojo keji ti ko wo ni ni pinsin imu, ti a beere pe, O ko tile ki wa ni? Ti o dahun ti o wi pe, Mo je o ni gbese ni? – Nitori naa mo fe ki o mo pe kekere ni eyi ti mo se fun o lanaa, ki Olodumare da emi si, ki Olorun je ki a le mo ara wa pe, nitori bi emi ba wa, iyoku kere, emi lajulo. Sugbon mo fee so kin ni kan fun o - ibanuje ti po ju laaarin awon omo eniyan to bee ti awa ti a je ebora ki i fee gbe aarin won. Bi ko ba je pa awon omo araye n fi ara da ibanuje ni, ojoojumo ni won iba maa pa ara weon. Olodumare feran eniyan sugbon awon eniyan a maa fi iwa won pin ara won ni iya si Olorun Oba, bee ni elese ki i lo ni ajiya, ese awon ara aye ko je ki aye dun mo won. Ero mi ni eyi, Olowo-aye, jokoo si inu Igbo Olodumare nihin-in ninu aafin mi ki a maa gbadun ara wa. Bi ode ba n wu o se, gbe ibon ki o lo maa se ode ninu’igbo ki o si maa pada waa sun ni aafin. O wu mi ki o ro oro yii wo, nitori ko ye ki omode ko imoran agbalagba afi bi imoran naa ba je eyi ti o le mu isina ba ni. Leekan si i mo dupe lowo re fun wiwa ti o wa, ba mi ki iyawo re ki o si ki egbon omo naa fun mi.